b"\n_START_ARTICLE_\nGiorgio de Chirico\n_START_SECTION_\nBiografija\n_START_PARAGRAPH_\nD\xc5\xbeord\xc5\xbeas de Kirikas gim\xc4\x97 1888 m. liepos 10 d. Volo mieste Graikijoje. Jo t\xc4\x97vai, gele\xc5\xbeinkelietis in\xc5\xbeinierius Evaristo de Chirico ir motina Gemma Cervetto, buvo italai. 1900 m. D\xc5\xbe. de Kirikas prad\xc4\x97jo mokytis At\xc4\x97n\xc5\xb3 politechnikos institute ir vakarais lank\xc4\x97 nuogo k\xc5\xabno pie\xc5\xa1imo u\xc5\xbesi\xc4\x97mimus. 1906 m. jis persik\xc4\x97l\xc4\x97 \xc4\xaf Miunchen\xc4\x85, kur lank\xc4\x97 Vaizduojamojo meno akademij\xc4\x85, susidom\xc4\x97jo Arnold B\xc3\xb6cklin ir Max Klinger daile, A. \xc5\xa0openhauerio ir F. Ny\xc4\x8d\xc4\x97s filosofija. 1909 m. D\xc5\xbe. de Kirikas persik\xc4\x97l\xc4\x97 \xc4\xaf Milan\xc4\x85, 1910 m. \xe2\x88\x92 \xc4\xaf Florencij\xc4\x85, 1911 m. \xe2\x88\x92 \xc4\xaf Pary\xc5\xbei\xc5\xb3. Florencijoje D\xc5\xbe. de Kirikas prad\xc4\x97jo kurti serijas peiza\xc5\xbe\xc5\xb3, pavyzd\xc5\xbeiui, \xe2\x80\x9eRudens popiet\xc4\x97s enigma\xe2\x80\x9c, kur vaizduojami ilgi, nenat\xc5\xabral\xc5\xabs objekt\xc5\xb3 \xc5\xa1e\xc5\xa1\xc4\x97liai tu\xc5\xa1\xc4\x8diose miest\xc5\xb3 erdv\xc4\x97se su nematom\xc5\xb3 objekt\xc5\xb3 ry\xc5\xa1kia \xc5\xa1viesa. Jo k\xc5\xabriniai buvo eksponuoti 1912 ir 1913 m. Pary\xc5\xbeiaus Rudens Salone ir 1913 ir 1914 m. Nepriklausom\xc5\xb3j\xc5\xb3 parodoje. D\xc5\xbe. de Kirikas buvo nuolatinis G. Apolinero pob\xc5\xabvi\xc5\xb3 lankytojas, kur susitiko Konstantin\xc4\x85 Branku\xc5\xa1\xc4\xaf, Andr\xc4\x97 Deren\xc4\x85, Maks\xc4\x85 \xc5\xbdakob\xc4\x85 ir kt._NEWLINE_Pirmojo pasaulinio karo metu D\xc5\xbe. Kirikas buvo pakviestas tarnauti kariuomen\xc4\x97je, gr\xc4\xaf\xc5\xbeo \xc4\xaf Italij\xc4\x85, kur Feraroje 1916 m. susitiko Filippo de Pisis ir 1917 m. \xe2\x88\x92 Carlo Carr\xc3\xa0, su kuriais suformavo taip vadinam\xc4\x85 \xe2\x80\x9emetafizik\xc5\xb3 mokykl\xc4\x85\xe2\x80\x9c. 1918 m. D\xc5\xbe. de Kirikas apsigyveno Romoje. 1918-19 m. \xc5\xbeiem\xc4\x85 \xc4\xafvyko pirmoji jo personalin\xc4\x97 paroda Romos Casa d'Arte Bragaglia. Jis priklaus\xc4\x97 Valori Plastici meninink\xc5\xb3 ir estet\xc5\xb3 grupei. 1920 \xe2\x88\x92 1924 m. D\xc5\xbe. de Kirikas gyveno tai Romoje, tai Florencijoje. 1921 m. \xc4\xafvyko jo personalin\xc4\x97 paroda Dail\xc4\x97s galerijoje Milane ir pirm\xc4\x85 kart\xc4\x85 jo k\xc5\xabriniai 1924 m. pristatyti Venecijos bienal\xc4\x97je. Nuo 1925 m. dailininkas gyveno Pary\xc5\xbeiuje, eksponavo L'Effort Moderne (1925), Polio Gijomo (1926) ir Jeanne Bucher (1927) galerijose. 1928 m. \xc4\xafvyko jo personalin\xc4\x97s parodos Londone Arthur Tooth galerijoje ir Niujorke Valentino galerijoje._NEWLINE_1929 m. D\xc5\xbe. de Kirikas k\xc5\xabr\xc4\x97 kostiumus ir scenos dekoracijas S. Diagilevo trup\xc4\x97s pasirodymams ir buvo publikuotas jo poetinis romanas Hebdomeros. Sekan\xc4\x8diais metais dailininkas k\xc5\xabr\xc4\x97 teatro ir operos pastatymams, jo k\xc5\xabriniai buvo eksponuoti JAV, Kanadoje, Japonijoje. 1945 m. publikuotas pirmas tomas jo \xe2\x80\x9eMano gyvenimo atsiminim\xc5\xb3\xe2\x80\x9c. Nuo 1944 m. D\xc5\xbe. de Kirikas gyveno Romoje. Ankstyvoji avangardin\xc4\x97 D\xc5\xbe. Kiriko k\xc5\xabryba \xc4\xaftakojo siurrealist\xc5\xb3 dail\xc4\x99. Kartu su Carlo Carr\xc3\xa0 ir Giorgio Morandi apie 1917 m. D\xc5\xbe. de Kirikas i\xc5\xa1vyst\xc4\x97 tapybos stili\xc5\xb3, vadinam\xc4\x85 \xe2\x80\x9emetafizine tapyba\xe2\x80\x9c. Po 1930 m. D\xc5\xbe. de Kirikas labiau susidom\xc4\x97jo klasikin\xc4\x97s dail\xc4\x97s formomis, atsiribojo nuo savo ankstyv\xc5\xb3j\xc5\xb3 avangardini\xc5\xb3 k\xc5\xabrini\xc5\xb3 ir prad\xc4\x97jo tapyti labiau akademine maniera portretus, natiurmortus, aktus. Jis suk\xc5\xabr\xc4\x97 66 litografijas G. Apolinero \xe2\x80\x9eKaligram\xc5\xb3\xe2\x80\x9c iliustravimui. Po karo dalyvavo \xe2\x80\x9eantimoderni\xc5\xb3j\xc5\xb3\xe2\x80\x9c tapytoj\xc5\xb3 parodose, iliustravo A. Mandzonio \xe2\x80\x9eSu\xc5\xbead\xc4\x97tini\xc5\xb3\xe2\x80\x9c ir \xe2\x80\x9eIliados\xe2\x80\x9c itali\xc5\xa1kus leidimus. 1960-\xc5\xb3j\xc5\xb3 pabaigoje prad\xc4\x97jo kurti bronzines skulpt\xc5\xabras. D\xc5\xbe. de Kirikas mir\xc4\x97 1978 m. lapkri\xc4\x8dio 20 d. Romoje. Jo palaikai 1992 m. perlaidoti San Francesco a Ripa ba\xc5\xbeny\xc4\x8dioje._NEWLINE_1986 m. Romoje \xc4\xafsteigtas D\xc5\xbeord\xc5\xbeo ir Izos de Kirik\xc5\xb3 fondas, skirtas saugoti dailininko k\xc5\xabrybin\xc4\xaf palikim\xc4\x85. 1998 m. atsidar\xc4\x97 D\xc5\xbe. de Kiriko namas-muziejus Palazzetto dei Borgognoni (31 Piazza di Spagna) Romoje, kur dailininkas gyveno paskutinius 30 met\xc5\xb3 su antr\xc4\x85ja \xc5\xbemona Isabella Pakszwer Far (m. 1990 m.). Jis 1930 m. buvo ved\xc4\x99s rus\xc5\xb3 balerin\xc4\x85 ir aktor\xc4\x99 Rais\xc4\x85 Gurevi\xc4\x8d Krol, su kuria i\xc5\xa1siskyr\xc4\x97 1931 m. jau tuo metu prad\xc4\x97j\xc4\x99s susitikin\xc4\x97ti su Isabella Pakszwer Far, kuri\xc4\x85 ved\xc4\x97 1946 m."